Billig bærbar Mac-computer venter i kulissen

Apple er i fuld gang med at teste en ny bærbar computer, der skal koste markant mindre end en MacBook Air. Ifølge Bloomberg forbereder techgiganten en helt ny “budget-Mac”, som skal ramme markedet i første halvdel af 2026.

Den nye computer, der internt går under kodenavnet J700, skal ifølge kilderne sælges til langt under 1.000 dollar – altså langt under 6.500 kroner, før danske afgifter. Det gør den potentielt billigere end selv den nuværende MacBook Air M4, der starter ved 8.999 kroner i Danmark.

For at nå den lave pris går Apple ifølge rapporten på kompromis med nogle komponenter: Skærmen bliver en enklere LCD-model på under 13,6 tommer, og processoren bliver en iPhone-chip i stedet for en dedikeret Mac-processor. Det vil være første gang nogensinde, at Apple bruger en mobilchip i en Mac.

Apple håber at kunne lokke både studerende, små virksomheder og almindelige brugere, der primært surfer på nettet, skriver dokumenter og streamer lidt video. Med andre ord: Den del af markedet, der i dag typisk vælger en billig Windows-laptop eller Chromebook.

Bloomberg peger på, at den nye Mac også er tænkt som et alternativ til iPad-brugere, der savner et rigtigt tastatur og en klassisk bærbar formfaktor.

Allerede i produktion

Ifølge kilderne er den billige Mac allerede i aktiv testfase hos Apple og i tidlig produktion hos udenlandske leverandører. Det betyder, at en lancering kan finde sted inden for få måneder – muligvis allerede til foråret.

Den nye model kan vise sig at blive en vigtig brik i Apples strategi for at genoplive Mac-salget, der har været presset efter flere kvartaler med tilbagegang. I seneste kvartal solgte Apple Mac-computere for 8,7 milliarder dollar – kun lidt over analytikernes forventninger.

Hvis Apple virkelig lancerer en Mac til under 7.000 kroner, bliver det en direkte udfordring til både Google og Microsoft, som i årevis har domineret lavpris-segmentet. Det er et marked, Apple hidtil har holdt sig fra – men med J700 kan det ændre sig.

Billig bærbar Mac-computer venter i kulissen